অমৃতা বসু

অমৃতা বসু হৈছে এগৰাকী আমেৰিকান শিক্ষাবিদ আৰু ৰাজনৈতিক বিজ্ঞানী। বৰ্তমান তেওঁ এমহাৰ্ষ্ট কলেজত অধ্যাপক হিচাপে কৰ্মৰত আৰু ৰাজনৈতিক বিজ্ঞান, যৌনতা, মহিলা আৰু লিংগ অধ্যয়ন, এছিয়ান ভাষা আৰু সভ্যতা, লগতে ব্লেক ষ্টাডিজ বিভাগৰ সৈতে জড়িত।

 প্ৰাৰম্ভিক জীৱন 
অমৃতা বসুৰ জন্ম ১৯৫৩ চনৰ ডিচেম্বৰ মাহত নিউয়ৰ্ক চিটিত হয়। তেওঁৰ পিতৃ-মাতৃ দুয়োজনে সংযুক্ত ৰাষ্ট্ৰসংঘত কৰ্মৰত আছিল। তেওঁৰ মাতৃয়ে মহিলাসংক্ৰান্ত বিভিন্ন বিষয়ত কাম কৰিছিল আৰু পিতৃয়ে অৰ্থনীতিসংক্ৰান্ত বিষয়ত কাম কৰিছিল।

 শিক্ষা আৰু কেৰিয়াৰ 
বসুৱে ১৯৭৫ চনত কৰ্নেল বিশ্ববিদ্যালয়ৰপৰা চৰকাৰ শাস্ত্ৰত স্নাতক ডিগ্ৰী লাভ কৰে, য’ত এছিয়ান অধ্যয়ন বিষয়টো উপ-বিষয় হিচাপে আছিল। ১৯৭৭ চনত তেওঁ কলাম্বিয়া বিশ্ববিদ্যালয়ৰপৰা ৰাজনৈতিক বিজ্ঞানত স্নাতকোত্তৰ ডিগ্ৰী লাভ কৰে আৰু দক্ষিণ এছিয়া প্ৰতিষ্ঠানৰ প্ৰমাণ-পত্ৰও লাভ কৰে। ১৯৮৪ চনত তেওঁ কলাম্বিয়া বিশ্ববিদ্যালয়ৰপৰা ৰাজনৈতিক বিজ্ঞানত পিএইচডি ডিগ্ৰী লাভ কৰে।

১৯৮১ চনৰপৰা তেওঁ এমহাৰ্ষ্ট কলেজৰ ৰাজনৈতিক বিজ্ঞান বিভাগত অধ্যাপনা আৰম্ভ কৰে, আৰম্ভণিতে সহকাৰী অধ্যাপক হিচাপে। ১৯৮৬–১৯৮৭ শিক্ষাবৰ্ষত তেওঁ কলাম্বিয়া বিশ্ববিদ্যালয়ত অতিথি গৱেষক হিচাপে কৰ্মৰত আছিল। ১৯৮৮ চনত তেওঁ সহযোগী অধ্যাপক হিচাপে পদোন্নতি লাভ কৰে আৰু ১৯৯৪ চনত অধ্যাপক হিচাপে নিযুক্ত হয়। ২০০৩ চনত তেওঁৰ পদবী ডমেনিক জে. পেইনো ১৯৫৫ ৰাজনৈতিক বিজ্ঞান আৰু যৌনতা, মহিলা আৰু লিংগ অধ্যয়নৰ অধ্যাপক হিচাপে স্থায়ী কৰা হয়। 

২০০১ চনৰপৰা ২০০৫ চনলৈকে তেওঁ ফাইভ কলেজেছ উইমেন্‌ছ ষ্টাডিজ ৰিছাৰ্চ চেণ্টাৰৰ নিৰ্দেশক হিচাপে দায়িত্ব পালন কৰে। ২০০৭ চনৰপৰা ২০১০ চনলৈকে তেওঁ এমহাৰ্ষ্ট কলেজৰ এছ’চিয়েট ডিন অৱ ফেকাল্টি হিচাপেও সেৱা আগবঢ়ায়।

 শৈক্ষিক সন্মান আৰু ফেলোশ্বিপ 
১৯৭৫ চনত অমৃতা বসুৱে কলাম্বিয়া বিশ্ববিদ্যালয় ফেলোশ্বিপ লাভ কৰে আৰু ১৯৭৯ চনত আমেৰিকান ইনষ্টিটিউট অৱ ইণ্ডিয়ান ষ্টাডিজৰপৰা প্ৰি-ডক্টৰেল জুনিয়ৰ ফেলোশ্বিপ লাভ কৰে। ১৯৮০ চনত তেওঁ উড্ৰো উইলছন ফাউণ্ডেশ্যনৰ ডিচাৰ্টেচন ফেলোশ্বিপ লাভ কৰে। ১৯৮১ চনৰপৰা ১৯৮৩ চনলৈকে তেওঁ ফেকাল্টি ডেভেলপমেণ্ট প্ৰজেক্ট, ব্লেক ষ্টাডিজ/উইমেন্‌ছ ষ্টাডিজত অংশগ্ৰহণ কৰে আৰু ১৯৮৪ চনত এমহাৰ্ষ্ট কলেজৰ কাৰ্ল লোৱেনষ্টাইন ফেলোশ্বিপ লাভ কৰে। 

১৯৯০ চনত তেওঁ ফুলব্ৰাইট কমিছন ছিনিয়ৰ ফেলোশ্বিপ লাভ কৰিছিল যদিও সেইটো গ্ৰহণ কৰা নাছিল। একে বছৰে তেওঁ আমেৰিকান ইনষ্টিটিউট অৱ ইণ্ডিয়ান ষ্টাডিজ ছিনিয়ৰ ফেলোশ্বিপ লাভ কৰে। ১৯৯১ চনত তেওঁ ছ’চিয়েল ছায়েন্স ৰিছাৰ্চ কাউন্সিলৰ ছিনিয়ৰ ফেলোশ্বিপ লাভ কৰে আৰু ১৯৯১–১৯৯২, ১৯৯৩–১৯৯৪ আৰু ১৯৯৭–১৯৯৮ শিক্ষাবৰ্ষত এমহাৰ্ষ্ট কলেজ ৰিছাৰ্চ বঁটা লাভ কৰে।

১৯৯৮ চনত তেওঁ ফৰ্ড ফাউণ্ডেশ্যন কাৰিকুলাম ডেভেলপমেণ্ট গ্ৰাণ্ট লাভ কৰে। ২০০৮ চনত তেওঁ এমহাৰ্ষ্ট কলেজৰ ডিষ্টিংগুইশ্বড টিচিং এৱাৰ্ড লাভ কৰে আৰু সমাপনী অনুষ্ঠানৰ মুখ্য ভাষণকাৰী হিচাপে মনোনীত হয়। তেওঁ ২০১২ চনত ইনফ’ছিছ প্ৰাইজৰ সামাজিক বিজ্ঞান শাখাৰ জুৰীত সদস্য হিচাপেও সেৱা আগবঢ়ায়। 

 তথ্যসূত্ৰ 

 বাহ্যিক সংযোগ 
 এমহাৰ্ষ্ট কলেজত অমৃতা বসুৰ প্ৰফাইল